**Međunarodne konvencije, pravni i institucionalni okvir zaštite migranata u R. Srbiji[[1]](#footnote-1)**

U prethodnoj deceniji Republika Srbija usvojila je čitav niz pravnih propisa i strateških dokumenata relevantnih u oblasti azila i migracija. Pravni okvir zaštite migranata sadržan je u ustavnim odredbama i relevantnim zakonima koji se tiču kako svih lica koja se nađu pod jurisdikcijom Srbije, tako i u specijalizovanim aktima koji se odnose na migratorna kretanja, zaštitu i postupanje prema izbeglicama i različitim kategorijama migranata. Propisi koji su usvojeni u najvećoj meri usaglašeni su sa međunarodnim instrumentima kojima se štite ljudska prava.

Pregled ključnih međunarodnih dokumenata i pravnog okvira koji reguliše oblast migracija i azila u Republici Srbiji[[2]](#footnote-2)

|  |
| --- |
| Međunarodne konvencije  |
| Ujedinjene nacije | Međunarodni pakt o građanskim i političkim pravima, Sl. list SFRJ- Međunarodni ugovori br.7/71. |
| Međunarodni pakt o ekonomskim, socijalnim i kulturnim pravima, Sl. list SFRJ - Međunarodni ugovori, br. 9/91 |
| Konvencija UN o pravima deteta, Sl. list SFRJ – Međunarodni ugovori i drugi sporazumi, br. 15/90 i Sl. list SRJ – Međunarodni ugovori i drugi sporazumi, br. 4/69 i 2/97. |
| Konvencija UN o statusu izbeglica iz 1951. godine, Sl.list FNRJ –Međunarodni ugovori i drugi sporazumi, br.7/60. |
| Konvencija UN protiv mučenja i drugih surovih, nečovečnih ili ponižavajućih postupanja i kažnjavanja, Sl. list SFRJ – Međunarodni ugovori i drugi sporazumi, br. 9/91. |
| Protokol o statusu izbeglica iz 1967, Sl. list SFRJ – Međunarodni ugovori i drugi sporazumi, br.15/67. |
| Savet Evrope | Evropska konvencija za sprečavanje mučenja, nečovečnih ili ponižavajućih postupanja ili kažnjavanja, Sl. list SCG – Međunarodni ugovori, br. 9/03. |
| Evropska konvencija za zaštitu ljudskih prava i osnovnih sloboda, Sl.list SCG – Međunarodni ugovori, br. 9/03. |
| Evropska socijalna povelja, Službeni glasnik RS - Međunarodni ugovori, br. 42/09. |
| Konvencija Saveta Evrope o borbi protiv trgovine ljudima  |
| Konvencija Saveta Evrope o sprečavanju i borbi protiv nasilja nad ženama i nasilja u porodici, Sl.glasnik RS – Međunarodni ugovori br. 12/2013. |
| Pravni okvir Republike Srbije  |
| Propisi Republike Srbije | Ustav Srbije, Sl. glasnikRS,br. 83/06. |
| Porodični zakon, Sl. glasnik RS, br.18/2005., 72/2011, 6/15 |
| Krivični zakonik Republike Srbije, Sl. glasnik RS", br. 85/2005, 88/2005 - ispr., 107/2005 - ispr,72/2009, 111/2009, 121/2012, 104/2013, 108/14 i 94/16 |
| Zakon o azilu, Sl. glasnik RS, br. 24/18 |
| Zakon o opštem upravnom postupku, Sl. glasnik RS, br. 18/16 |
| Zakon o graničnoj kontroli, Sl. glasnik RS, br. 24/18 |
| Zakon o prekršajima, Sl. glasnik RS, br. 65/2013, 13/16 i 98/16 |
| Zakon o policiji, Sl. glasnik RS, broj6/16 |
| Zakon o strancima, Sl. glasnik RS, br. 24/18. |
| Zakon o socijalnoj zaštiti, Sl. glasnik RS, br. 24/2011. |
| Zakon o upravljanju migracijama, Sl. glasnik RS, br. 107/12. |
| Zakon o upravnom sporu, Sl. glasnik RS, br. 111/2009. |
| Zakon o zapošljavanju stranaca, Sl. glasnik RS, br.128/2014, 113/2017 i 50/2018  |
| Pravilnik o sadržini i izgledu obrasca zahteva za azil i sadržini i izgledu obrazaca isprava koje se izdaju tražiocu azila i licu kojem je odobren azil ili privremena zaštita, Sl. Glasnik RS, br. 42/2018. |
| Pravilnik o načinu i postupku registracije i izgledu i sadržini potvrde o registraciji stranaca koji je izrazio nameru da podnese zahtev za azil, Sl. glasnik RS, br. 42/18. |
| Pravilnik o zdravstvenim pregledima lica koja traže azil prilikom prijema u Centar za azil i drugi objekat namenjen za smeštaj tražilaca azila, Sl.glasnik RS, br. 93/08.  |
| Uredba o merilima za utvrđivanje prioriteta za smeštaj lica kojima je priznato pravo na utočište ili dodeljena supsidijarna zaštita i uslovima korišćenja stambenog prostora za privremeni smeštaj, Sl.glasnik RS, br. 63/2015. |
|  | Uredba o načinu uključivanja u društveni, kulturni i privredni život lica kojima je odobreno pravo na azil, Sl.glasnik RS, br. 101/2016 i 56/2018 |

***Ustav Republike Srbije*** sadrži veoma širok katalog ljudskih prava, koja pripadaju "svakom licu", a ne samo državljanima, osim političkih prava.

Ustav određuje da stranci imaju u Republici Srbiji sva prava zajemčena Ustavom i zakonom, u skladu sa međunarodnim ugovorima, osim onih prava koja po Ustavu i zakonu imaju samo njeni državljani.[[3]](#footnote-3) Ova odredba je važna jer Ustav garantuje veliki broj prava svim licima, a koja su od posebnog značaja za migrante. Ustav posebno garantuje neprikosnovenost ljudskog dostojanstva i obavezu svih da ovu vrednost poštuju i štite.

Jedan od osnovnih postulata Ustava jeste pravo na jednaku zakonsku zaštitu, bez diskriminacije po bilo kom osnovu, uključujući i nacionalnu pripadnost. Ustav garantuje i slobodu kretanja i predviđa da se ulazak stranaca u Republiku Srbiju i njihov boravak uređuje posebnim zakonom, i propisuje uslove za njegovo proterivanje sa teritorije Republike Srbije. Konačno, Ustav garantuje pravo na utočište u Republici Srbiji strancima koji osnovano strahuju od progona zbog svoje rase, pola, jezika, veropispovesti, nacionalne pripadnosti ili pripadnosti nekoj grupi ili zbog svojih političkih uverenja.

Pored brojnih zakona kojima se uređuju razne oblasti društvenog života i koje čine pravni okvir Republike Srbije, poseban značaj za uređenje statusnih pitanja stranaca imaju Zakon o strancimai Zakon o azilu i privremenoj zaštiti.

U narednom delu sažeto će biti predstavljeni pojedini relevantni zakoni, kao i institucije nadležne za njihovo sprovođenje.

####  **Zakon o strancima** uređuje status stranaca u Republici Srbiji, odnosno svakog lica koje nema državljanstvo Republike Srbije. Zakon iz svoje primene izričito isključuje lica koja su podnela zahtev za dobijanje azila, ili lica kojima je odobren azil u Republici Srbiji, lica koja su stekla izbeglički status i lica koja po međunarodnom pravu uživaju privilegije i imunitete u delu koji je tim privilegijama i imunitetima isključen. Takođe, na lica bez državljanstva primenjuju se odredbe Konvencije o pravnom položaju lica bez državljanstva, ako je to za njih povoljnije.

Zakon o strancima reguliše uslove za ulazak, kretanje i boravak stranaca u Republici Srbiji. Prilikom ulaska na teritoriju Republike Srbije, stranci su dužni da se podvrgnu graničnoj kontroli koja se vrši u skladu sa Zakonom o graničnoj kontroli. Strancu će se ograničiti ili zabraniti kretanje i boravak na određenom prostoru u Srbiji ako to zahtevaju razlozi zaštite javnog poretka ili nacionalne bezbednosti i njenih građana. Zakon određuje i šta se smatra nezakonitim ulaskom u Republiku Srbiju.

Zakona o strancima, koji je usvojen u martu 2018. godine i koji će početi da se primenjuje u oktobru 2018. godine, sadrži novine u pogledu ulaska i boravka stranca na teritoriju Republike Srbije. Prvo se definicija nezakonitog boravka proširuje tako da podrazumeva ulazak: 1) van mesta određenog za prelazak državne granice; 2) izbegavanjem granične kontrole; 3) bez putne ili druge isprave koja služi za prelazak državne granice; 4) uz upotrebu tuđe, nevažeće, odnosno lažne putne ili druge isprave; 5) uz davanje neistinitih podataka graničnoj policiji; 6) za vreme trajanja zaštitne mere udaljenja ili mere bezbednosti proterivanja stranca, odnosno mere zabrane ulaska. Izričito se propisuje i zabrana pomaganja ili pokušaj pomaganja stranom državljaninu da nezakonito uđe u Republiku Srbiju, tranzitira preko teritorije Repulike Srbije ili da nezakonito boravi na teritoriji Republike Srbije, pod čime se ne podrazumeva pomaganje radi spasavanja života, sprečavanja ozleđivanja, pružanja hitne medicinske pomoći, pružanja humanitarne pomoći, odnosno pomaganje iz humanitarnih razloga, bez namere sprečavanja ili odlaganja prinudnog udaljenja.

Novi zakon o strancima razlikuje nekoliko različitih vrsta legalnog boravka: kratkotrajni boravak stranaca (do 90 dana), privremeni boravak (14 osnova) i stalno nastanjenje.

Značajno je da se strancu može uz ispunjenje određenih uslova odobriti privremeni boravak iz humanitarnih razloga. Propisane su i odredbe koje se odnose na odobravanje privremenog boravka žrtvama trgovine ljudima, odnosno potencijalnim žrtvam trgovine ljudima. Takođe, omogućeno je žrtvi porodičnog nasilja da može biti odobren samostalni privremeni boravak, iako je u Republici Srbiji pre toga bila na privremenom boravku po osnovu spajanja porodice i samim tim u pogledu ispunjavanja uslova “vezana za sponzora”.

Kada su u pitanju maloletna lica, Zakon daje definiciju maloletnika bez pratnje, definisan je način smeštaja maloletnika u Prihvatilište za strance, smeštaj maloletnika bez pratnje u ustanove socijalnog staranja, a propisane su i norme kojima se štiti najbolji interes deteta. Zakon predviđa i posebne garancije u pogledu omogućavanja boravka maloletniku koji je napušten, koji je žrtva organizovanog kriminala ili je iz drugih razloga ostao bez roditeljskog staranja ili bez pratnje, kao i garancije u pogledu vraćanja maloletnika (između ostalog pre donošenja odluke mora mu se obezbediti odgovarajuća pomoć službe za socijalnu zaštitu dece i mladih).

***Zakon o azilu i privremenoj zaštiti*** propisuje načela, uslove i postupak za dobijanje i prestanak azila, kao i položaj, prava i obaveze lica koja traže azil i lica kojima je priznato pravo azil u Republici Srbiji. Ovaj zakon ne primenjuje se na lica koja su stekla svojstvo izbeglice na osnovu Zakona o izbeglicama Republike Srbije.

Zakon definiše osnovne oblike zaštite u vidu izbegličke, supsidijarne i privremene zaštite.

**Azil** je deﬁnisan kao pravo na boravak i zaštitu koje ima stranac kome je na osnovu odluke nadležnog organa koji je odlučivao o njegovom zahtevu za azil u Republici Srbiji odobreno utočište ili drugi oblik zaštite predviđen ovim zakonom.

**Utočište** je deﬁnisano kao pravo na boravak i zaštitu koja se daje izbeglici na teritoriji Republike Srbije za koga nadležni organ utvrdi da je njegovo strahovanje od progona u državi porekla osnovano.

**Izbeglica** je stranac koji se zbog opravdanog straha od progona zbog svoje rase, pola, jezika, veroispovesti, nacionalne pripadnosti ili pripadnosti određenoj društvenoj grupi ili zbog svojih političkih uverenja ne nalazi u državi svog porekla i nije u mogućnosti ili zbog tog straha ne želi da se stavi pod zaštitu te države, kao i lice bez državljanstva koje se nalazi izvan države svog uobičajenog boravišta i koje ne može ili zbog tog straha ne želi da se vrati u tu državu;

**Supsidijarna zaštita** deﬁnisana je kao oblik zaštite koji Republika Srbija odobrava strancu, koji bi u slučaju povratka u državu porekla ili državu uobičajenog boravišta bio izložen trpljenju ozbiljne nepravde i koji ne može ili koji se zbog takve opasnosti ne želi staviti pod zaštitu te države. Ozbiljnom nepravdom smatra se pretnja smrtnom kaznom ili pogubljenjem, mučenjem, nečovečnim ili ponižavajućim postupanjem ili kažnjavanjem, kao i ozbiljna i individualna pretnja po život izazvana nasiljem opštih razmera u situacijama međunarodnog ili unutrašnjeg oružanog sukoba.

**Privremena zaštita** se uspostavlja donošenjem odluke Vlade, kada zbog masovnog dolaska velikog broja lica ne postoji mogućnost da se sprovede individualna procedura za dobijanje prava na azil. Pojedinačna rešenja o dodeljivanju privremene zaštite donosi Kancelarija za azil.

U zakonu su posebno potcrtava značaj načela zabrane proterivanja ili vraćanja, koje kaže da nijedno lice ne sme biti proterano ili vraćeno protiv njegove volje na teritoriju gde bi njegov život ili sloboda bili ugroženi zbog njegove rase, pola, jezika, veroispovesti, nacionalnosti, pripadnosti određenoj društvenoj grupi ili političkih stavova, kao i da nijedno lice ne sme biti proterano ili protiv svoje volje vraćeno na teritoriju na kojoj postoji rizik da će biti podvrgnuto mučenju, nečovečnom ili ponižavajućem postupanju ili kažnjavanju.

 Ovaj zakon se takođe poziva na načelo nekažnjavanja za nezakoniti ulazak ili boravak, nediskriminacije u postupku odobravanja azila po bilo kom osnovu, načelo jedinstva porodice, načelo rodne ravnopravnosti i osetljivosti koje kaže da lice koje traži azil može zahtevati da osoba koja saslušava, prevodi, tumači ili pretresa lice bude istog pola, kao i da osobe ženskog pola u pratnji muškaraca koje traže azil podnose zahtev i daju izjavu odvojeno od svojih pratilaca. Dodatno, Zakon u formi načela, propisuje i zaštitu najboljeg interesa maloletnika, predviđaju čitav niz garanacija koje se odnose na prihvat, smeštaj, starateljsku zaštitu i postupak azila.

U Zakonu se detaljno opisuje postupak za dobijanje azila, te prava koja licima koja su podnela zahtev stoje na raspolaganju za vreme trajanja postupka i može se reći da su u ovom delu učinjenje veće **izmene u odnosu na prethodno važeći Zakon o azilu.**

Kao i u prethodnom važećem Zakonu o azilu, stranac možeprilikom granične kontrole na ulasku u Republiku Srbiju ili na teritoriji Republike Srbije, usmenim ili pismenim putem, pred ovlašćenim policijskim službenikom Ministarstva izraziti nameru da podnese zahtev za azil.

**„Registracija” –**dosadašnje faze postupka, evidentiranje i registracija, su spojeni u jednu radnju, odnosno registraciju. Stranci koji izraze nameru da podnesu zahtev za azil u Republici Srbiji će biti, u cilju registracije, fotografisani i daktiloskopirani, te će prilikom podnošenja zahteva za azil, činjenice navedene tokom registracije samo proveravati kroz postojeće elektronske baze podataka. Nakon registracije, licima se izdaje **Potvrda o registraciji stranca koji je izrazio nameru da podnese zahtev za azil** (ne o izraženoj nameri da se traži azil) sa kojom se upućuju u neki od Centara za azil. Takođe, namera za podnošenjem zahteva za azil se može izraziti, osim pred policijskim službenikom, i u Centru za azil.

Ako stranac namerno ometa, izbegava registraciju ili ne pristane na registraciju primenjuju se propisi koji uređuju pravni položaj stranaca, što predstavlja razliku u odnosu na postojeće rešenje.

Propisano je i da će se prema licima koja se u roku od 72 sata ne jave u Centar u koji su upućena, primeniti odredbe Zakona o strancima.

**„Pokretanje postupka “- propisuje se da tražilac lično podnosi zahtev pred službenicima Kancelarije za azil**na propisanom obrascu u roku od 15 dana od izražene namere da se podnese zahtev, a ukoliko ovlašćeni službenik Kancelarije za azil ne omogući tražiocu da podnese zahtev za azil u naznačenom roku**, tražilac može to učiniti popunjavanjem obrasca zahteva za azil**u roku od osam dana od dana isteka od 15 dana od dana izdavanja Potvrde. **„Saslušanje” -**detaljnije propisuje postupak saslušanja tražioca kao i slučajeve kada se saslušanje može izostaviti. Novo rešenje predstavlja i mogućnost da u slučaju masovnog priliva lica koja podnose zahtev za azil, na predlog nadležnog organa, Vlada Republike Srbije može doneti odluku da se službenici drugih organizacionih jedinica nadležnog organa i/ili drugog državnog organa privremeno uključe u postupak obavljanja saslušanja**.**

**„Rokovi“-**propisuje **nove rokove** za odlučivanje po zahtevu koji su produženi **( 3 meseca, najduže 12 meseci od podnošenja zahteva).**

 **„Ubrzani postupak“ – Zakon propisuje uslove za sprovođenje postupka uz donošenje odluke u roku od 30 dana** i to ako je tražilac izneo samo one podatke koji nisu od značaja za procenu osnovanosti zahteva; svesno doveo u zabludu Kancelariju za azil iznoseći lažne podatke ili predočivši falsifikovana dokumenta, odnosno ne pružajući relevantne podatke ili prikrivajući dokumenta koja bi mogla negativno uticati na odluku; namerno uništio ili sakrio isprave za utvrđivanje identiteta i/ili državljanstva, u cilju pružanja lažnih podataka o identitetu i/ili državljanstvu; izneo očigledno nedosledne, kontradiktorne, lažne ili neuverljive izjave, koje su u suprotnosti sa proverenim podacima o državi porekla, koje čine njegov zahtev neuverljivim; podneo naknadni zahtev dopušten u skladu sa članom 46. stavom 2. i 3. ovog zakona; podneo zahtev sa očiglednom namerom da odloži ili spreči izvršenje odluke koja bi imala za posledicu

njegovo udaljenje iz Republike Srbije; predstavlja opasnost po nacionalnu bezbednost i javni poredak; moguće primeniti koncept sigurne zemlje porekla, u skladu sa članom 44. ovog zakona.

**„Postupanje na granici ili tranzitnom prostoru“ –**propisuje se sprovođenje celokupnog postupka na graničnom prelazu ili u tranzitnom prostoru. Kancelarija za azil će odluku o zahtevu doneti najkasnije u roku od 28 dana od dana podnošenja zahteva. Ovo je potpuno novi institut koji će se primenjivati kada se na graničnim prelazima obezbede uslovi za humani boravak tražilaca na graničnom prelazu/tranzinom prostoru za vreme trajanja postupka.

Zakon bliže određuje i razloge za progon, dela progona i njihove učinioce, kao i razloge za prestanak i razloge za uskraćivanje prava na utočište i supsidijarnu zaštitu.

Povodom zahteva za azil i prestanka tog prava, **u prvom stepenu** postupak vodi i sve odluke donosi nadležna organizaciona jedinica Ministarstva unutrašnjih poslova – Kancelarija za azil.

Komisija za azil odlučuje **u drugom stepenu** po žalbama na odluke Kancelarije za azil. Zakon propisuje i da se na odluku Komisije za azil može podneti tužba **Upravnom sudu**, na osnovu Zakona o upravnim sporovima.

Takođe, Zakon precizno uređuje i nadležnost **Komesarijata za izbeglice i migracije u** pogledu obezbeđivanja materijalnih uslova za prihvat tražilaca, privremenog smeštaja za lica kojima je odobreno pravo na azil, sprovođenje programa dobrovoljnog povratka kao i programe integracije lica kojima je odobreno pravo na azil u skladu s propisima kojima je uređena oblast upravljanja migracijama.

Za razliku od prethodno važećeg Zakona, pitanja ostvarivanja prava i obaveza lica koja traže azil, izbeglica i lica kojima je dodeljena supsidijarna zaštita, radi preglednosti i preciznijeg propisivanja uređena su u dva odvojena poglavlja pod nazivom **“Ostvarivanje prava tražilaca i obaveze tražilaca” i “ Ostvarivanje prava i obaveza lica kojima je odobreno pravo na azil”.** U delu prava i obaveza najveća novina je što su lica sa izbegličkim statusom i lica kojima je dodeljena supsidijarna zaštita gotovo izjednačeni u pogledu prava koja su im garantovana, kao i činjenica da se članovima porodice ovih lica priznaju sva prava i obaveze kao i licima kojima je priznat azil.

U delu ostvarivanja prava tražilaca i obaveze tražilaca, Zakonom se precizno uređuje pitanje materijalnih uslova prihvata, kao i objekata namenjenih za smeštaj tražilaca i stranaca koji su izrazili nameru da podnesu zahtev za azil, uključujući i pitanje smeštaja maloletnika bez pratnje (Do donošenja pravnosnažne odluke o zahtevu za azil, tražiocima se obezbeđuju materijalni uslovi prihvata u centru za azil ili drugom objektu namenjenom za smeštaj tražilaca)

***Zakon o upravljanju migracijama***, definiše osnovne pojmove spoljnih i unutrašnjih migracija, nabraja osnovna načela upravljanja migracijama, poput načela zaštite prava, ili načela poštovanja jedinstva porodice, te navodi organe koji imaju nadležnost u poslovima upravljanja migracijama.

Ključna odgovorna institucija prepoznata ovim Zakonom je *Komesarijat za izbeglice* i migracije, koji, između ostalog, utvrđuje i preduzima mere za integraciju tražilaca azila kojima je priznato pravo na utočište, predlaže programe za razvijanje sistema mera prema porodicama stranaca koji nezakonito borave na teritoriji Republike Srbije i predlaže programe za podršku dobrovoljnog povratka stranaca koji ilegalno borave na teritoriji Republike Srbije u zemlju njihovog porekla.

Zakon, s druge strane, propisuje i osnivanje (lokalnih) *Saveta za migracije*, koje prepoznaje kao sponu između Komesarijata i lokalnog nivoa, tj. daje im u zadatak da na nivou lokalne zajednice vrše praćenje i izveštavanje Komesarijata o migracijama na teritoriji konkretne lokalne samouprave i predlažu mere za bolje upravljanje migracijama. U sastav Saveta ulaze predstavnici izvršne vlasti (predsednik opštine ili član veća), centra za socijalni rad, policijske uprave, službe za zapošljavanje, te poverenik i predstavnik opštinske, odnosno gradske uprave.

Oslanjajući se na odredbe Zakona o upravljanju migracijama, Vlada Srbije je 2015. usvojila ***Uredbu koja reguliše pomoć u obezbeđivanju stambenog prostora***, na osnovu koje Komesarijat donosi rešenja i usvaja zahteve za dodelu novčane pomoći za privremeni smeštaj licima koja su te zahteve podnela, a ispunjavaju propisane uslove iz same uredbe (priznato im je pravo na utočište ili dodeljena subsidijarna zaštita).

Krajem 2016. godine usvojena je i ***Uredba o načinu uključivanja u društveni, kulturni i privredni život lica kojima je priznato pravo na utočište, koja je potom izmenjena 2018. godine*** *usled usvajanja Zakona o azilu i privremenoj zaštiti.* Ova uredba definiše proces integracije lica kojima je priznato pravo na azil kroz informisanje o pravima, učenje srpskog jezika, upoznavanje sa srpskom istorijom, kulturom i običajima, pomoć u uključivanju u obrazovni sistem, pravo na zdravstvenu i socijalnu zaštitu kao i uključivanje na tržište rada. Takođe, približno u isto vreme je usvojen *Plan integracije osoba* kojima je dodeljeno utočište*.*

Ovi dokumenti su od presudne važnosti za dalje korake u procesu integracije jer oni bliže određuju njihovo značenje i detaljnije definišu proces u tom smeru. Ovi dokumenti se odnose na osobe koje su dobile neki vid međunarodne zaštite ali ne i na osobe koje su u statusu tražioca azila i koje duži vremenski period provode u Srbiji.

Pored drugih relevatnih odredbi***Zakona o zdravstvenoj zaštiti****,* važno je istaći da Zakon afirmiše načelo pravičnosti, njime se zabranjuje diskriminacija prilikom pružanja zdravstvene zaštite po osnovu rase, pola, starosti, nacionalne pripadnosti, socijalnog porekla, veroispovesti, političkog ili drugog ubeđenja, imovnog stanja, kulture, jezika, vrste bolesti, psihičkog ili telesnog invaliditeta. Kao jedan od opštih interesa u zdravstvenoj zaštiti je prepoznato *pružanje hitne medicinske pomoći* licima nepoznatog prebivališta i drugim licima koja pravo na hitnu medicinsku pomoć ne ostvaruju na drugačiji način u skladu sa zakonom. S druge strane, Zakon o azilu i privremenoj zaštiti izričito predviđa da u omogužavanju ostvarivanja prava na zdravstvenu zaštitu tražioca azila, odgovarajuća zdravstvena zaštita se prioritetno pruža teško obolelom tražiocu, tražiocu koji je žrtva mučenja, silovanja i drugih teških oblika psihološkog, fizičkog ili seksualnog nasilja, kao i tražiocu sa mentalnim smetnjama. Takođe, u omogućavanju ostvarivanja prava na zdravstvenu zaštitu tražioca, odgovarajuća zdravstvena zaštita se prioritetno pruža teško obolelom tražiocu, tražiocu koji je žrtva mučenja, silovanja i drugih teških oblika psihološkog, fizičkog ili seksualnog nasilja, kao i tražiocu sa mentalnim smetnjama.

Nesmetan pristupa obrazovanju regulisano je odredbama ***Zakona o osnovama sistema obrazovanja i vaspitanja***. Zakon kao opšte principe navodi pravo i dostupnost obrazovanja i vaspitanja bez diskriminacije i izdvajanja po bilo kom osnovu (socijalna, kulturna, religijska ili etnička pripadnost, mesto prebivališta, itd). Takođe se propisuje da svako lice ima pravo na obrazovanje i vaspitanje, uključujući i strane državljane i lica bez državljanstva, koji imaju pravo na obrazovanje i vaspitanje pod istim uslovima i na način propisan za državljane Republike Srbije. Važno je istaći da je pravo na obrazovanje garantovano je i Zakonom o azilu i privremenoj zaštiti, i u izvesnom obimu i Zakonom o strancima.

Bitno je pomenuti i ostvarivanje prava u sistemu socijalne zaštite, gde važeći ***Zakon o socijalnoj zaštiti*** kao korisnike sistema socijalne zaštite u Srbiji prepoznaje i strane državljane i lica bez državljanstva. Zakon o socijalnoj zaštiti posebno propisuje da maloletno lice i punoletno lice do navršenih 26 godina života jesu korisnici socijalne zaštite, kada im je, usled porodičnih i drugih životnih okolnosti, ugroženo zdravlje, bezbednost i razvoj, odnosno ako je izvesno da bez podrške sistema socijalne zaštite ne može da dostigne optimalni nivo razvoja. Kao korisnici su prepoznata deca strani državljani, odnosno lica bez državljanstva ukoliko su bez pratnje, zatim punoletna lica strani državljani i lica bez državljanstva koja su u potrebi za socijalnom zaštitom. U sistemu zaštite prepoznate su i žrtve trgovine ljudima (i punoletna i maloletna lica), što je posebno važno imajući u vidu izloženost rizicima trgovine ljudima među izbegličko-migrantskom populacijom. Korisnicima sistema socijalne zaštite, uključujući i strane državljane, garantovan je niz prava – pravo na informacije od značaja za utvrđivanje njihovih socijalnih potreba, kao i o tome kako te potrebe mogu biti zadovoljene; zatim pravo na učešće u proceni svog stanja i u donošenju odluka koje se odnose na izbor i prihvatanje usluge; pravo na poverljivost podataka i privatnost prilikom pružanja usluge, te pravo na pritužbu. Zakon o azilu i privremenoj zaštiti izričito predviđa da tražilac azila ima pravo na socijalnu pomoć ako nije smešten u smeštajnim kapacitetima Komesarijata, ustanovama socijalne zaštite, kod drugog pružaoca usluge smeštaja ili u drugoj porodici.

Pored relevantnih zakona, od posebnog značaja su i **strateška dokumenta** i prateći akcioni planovi doneti u Republici Srbiji.

Poslednjih decenija, politike upravljanja migracijama postaju važna oblast javnih politika na nacionalnom i međunarodnom nivou. Sve složeniji i detaljniji propisi, sve brojnije institucije i politike obeležavaju nastojanja da se upravlja migracijama na efikasniji način, kako onim željenim i regularnim, tako i onim neregularnim. Srbija je prvi put od kada se prate migracije na njenoj teritoriji samostalno pripremila Migracioni profil za 2010. godinu, dokument koji je pružio bolji uvid u migracione tokove i njihove uzroke. Takođe, usvojila je i sledeće strategije:

**Strategija za upravljanje migracijam**[[4]](#footnote-4) definiše ključne ciljeve i mere u oblasti neregularnih migracija i politike azila. Kao osnovni elementi sistema upravljanja migracijama određuju se: 1) politika viza; 2) integrisano upravljanje granicom; 3) regulisan boravak stranaca; 4) mehanizam za integraciju migranata u društvo; 5) ukupna zaštita državljana koji se nalaze na radu; i 6) aktivna politika zapošljavanja. Vrednosti na kojima se temelji upravljanje migracijama su: 1) sigurnost državnih granica; 2) poštovanje ljudskih prava svih migranata; 3) olakšavanje integracije ugroženih kategorija migranata u društvo; 4) razvijena međunarodna saradnja; 5) princip nediskriminacije; 6) olakšavanje spajanja porodice; kao i 7) uvažavanje potreba svih zainteresovanih strana.

**Strategija integrisanog upravljanja granicom**[[5]](#footnote-5) (od 2017. do 2020) predviđa glavne ciljeve kontrole osnovne granične službe: bezbednost građana, otklanjanje pretnji za državnu granicu, zaštita javnog poretka i bezbednosti Republike Srbije, očuvanje zdravlja i životne sredine, kao i zaštita finansijskih interesa i olakšavanje međunarodne trgovine. Osnovna dva principa na kojima se zasniva efikasno upravljanje granicom su: 1) otvorenost granica za trgovinu i kretanje lica, uz puno poštovanje ljudskih prava i sloboda i 2) zatvorenost granica za sve kriminalne aktivnosti. Kao opšti cilj Strategije definisano je efikasno i efektivano integrisano upravljanje granicom, uz osnaživanje saradnje na svim nivoima i jačanje administrativnih, infrastrukturnih i tehničkih kapaciteta svih graničnih službi. Integrisano upravljanje granicom treba da doprinese sledećim ciljevima: 1) adekvatnoj proceni pretnji i merama za njihovo rešavanje; 2) zaštiti javnog poretka i bezbednosti Republike Srbije; 3) olakšavanju prometa putnika i roba preko državne granice; i 4) očuvanju javnog zdravlja i životne sredine.

**Strategija za suprotstavljanje ilegalnim migracijama u Republici Srbiji** (2009–2014)[[6]](#footnote-6) - ističe da vrednosti na kojima počiva borba protiv ilegalnih migracija jesu, između ostalog, zakonitost u radu državnih organa, bezbednost građana Republike Srbije, ali i poštovanje ljudi i nihovih potreba, zaštita osnovnih ljudskih prava i sloboda, posebno prava na život, zdravlja i lične bezbednosti, humano postupanje sa ilegalnim migrantima, poštovanje principa spajanja porodica, kao i zaštita tražilaca azila. Ovaj strateški dokument još uvek nije zamenjen iako je istekao vremenski okvir za koji je donet, ali je pripremljen tekst nove strategije čije se usvajanje očekuje u narednom periodu.

**Strategija prevencije i zaštite od diskriminacije** (2014 - 2018)ima za cilj smanjenje svih oblika i posebnih slučajeva diskriminacije. U Strategiji se ukazuje na posebno osetljiv položaj tražilaca azila i izbeglica i ukazuje na problem mešovitih migracijskih tokova i povećanje broja iregularnih migranata koji se nalaze u Srbiji. Kao opšti cilj Strategija postavlja upravo zakonodavnu reformu i primenu postojećih propisa kako bi se omogućio jednak pristup pravima izbeglica, tražioca azila i drugim migrantskim zajednicama u skladu sa međunarodnim i regionalnim standardima i preduzimanje mera za eliminaciju svih oblika diskriminatorne prakse.

**Strategija prevencije i suzbijanja trgovine ljudima, posebno ženama i decom i zaštite žrtava** (od 2017. do 2022) - ima za cilj da obezbedi sveobuhvatan i kontinuiran odgovor društva na trgovinu ljudima, u skladu sa dinamikom novih izazova, rizika i pretnji, putem unapređenja sistema prevencije, pomoći i zaštite žrtava i suzbijanja trgovine ljudima, posebno ženama i decom. U Strategiji se posebno naglašava da među iregularnim migrantima, izbeglicama i tražiocima azila ima i kategorija koje su posebno ranjive od trgovine ljudima i ekpsloatacije i da njih treba prepoznati i zaštititi, a naročito mlade devojke i decu koja putuje bez pratnje.

**Nacionalna strategija za sprečavanje i suzbijanje nasilja nad ženama u porodici i u partnerskim odnosima** - ima za cilj unapređenje zaštite žena od nasilja u porodici i partnerskim odnosima, pružanjem podrške svim subjektima na aktivnostima sprečavanja i suzbijanja svih vidova nasilja. Žene migrantkinje i izbeglice su prepoznate kao posebno osetljiva grupa žena koju treba osnaživati da nasilje predstavlja ozbiljan oblik kršenja ljudskih prava i da ga treba prijaviti i koristiti mehanizme zaštite koji stoje na raspolaganju.

1. U najvećem delu dokument predstavlja sažetak pojedinih tematskih celina Priručnika o zaštiti prava migranata u Republici Srbiji (prof dr Ivana Krstić, 2017,Beograd), izrađenog u okviru projekta Međunarodne organizacije za migracije „Podrška unapređenju upravljanja migracijama i azilom u Srbiji“ [↑](#footnote-ref-1)
2. Osobenost zakondavnog okvira je što pored Zakona o azilu i privremenoj zaštiti, u primeni su i propisi koji se isključivo odnose na izbeglice koje su status stekle nakon sukoba na prostoru bivše Jugoslavije i ti propisi neće biti navođeni u ovom dokumentu [↑](#footnote-ref-2)
3. [↑](#footnote-ref-3)
4. Službeni glasnik, br. 59/2009. [↑](#footnote-ref-4)
5. Službeni glasnik, br. 09/2017. [↑](#footnote-ref-5)
6. Službeni glasnik, br. 25/2009. [↑](#footnote-ref-6)